आर्मीलाई ऋचा मेमोरियल टी-२० क्रिकेट उपाधि 
विभागीय टोली त्रिभुवन आर्मी क्लबले घरेलु टिम एनबिएससी विराटनगरमाथि ६ विकेटको सजिलो जित निकाल्दै आइतबार प्रथम ऋचा मेमोरियल टी–२० क्रिकेट प्रतियोगिताको उपाधि हात पारेको छ । विराटनगरले प्रस्तुत गरेको १ सय ११ रनको सामान्य विजयी लक्ष्य आर्मीले ११.३ बलको सामना गर्दै ४ विकेट गुमाएर सजिलो जित दर्ता गरेको हो ।
विराटनगर — विभागीय टोली त्रिभुवन आर्मी क्लबले घरेलु टिम एनबिएससी विराटनगरमाथि ६ विकेटको सजिलो जित निकाल्दै आइतबार प्रथम ऋचा मेमोरियल टी–२० क्रिकेट प्रतियोगिताको उपाधि हात पारेको छ । विराटनगरले प्रस्तुत गरेको १ सय ११ रनको सामान्य विजयी लक्ष्य आर्मीले ११.३ बलको सामना गर्दै ४ विकेट गुमाएर सजिलो जित दर्ता गरेको हो ।४ ओभरमा २९ रनको स्थितिमा ओपनर हरि चौहानलाई व्यक्तिगत १३ रनमा गुमाएको आर्मीका लागि तेस्रो विकेटका लागि वासिर अहम र सन्दीप रिजालीले ५ ओभरमा ५६ रनको ठोस साझेदारी गरेपछि आर्मीले ८ ओभर ३ बल अगाडि नै विजयी लक्ष्य भेट्टायो । जितसँगै आर्मीले ट्रफीसहित १ लाख ५० हजार पुरस्कार थाप्दा विराटनगरले ५० हजारमा चित्त बुझायो ।अर्को विभागीय टोली एपीएफको चुनौती पन्छाउँदै उपाधि यात्रा गरेको आर्मीका लागि रिजालीले विस्फोटक ब्याटिङ गर्दै २० बलमा ५ चौका र ३ छक्का हिर्काउँदै ४६ रनको पारी खेले । नवौं ओभरको अन्तिम बलमा एमडी इजारको बलमा वाउण्ड्रीमा मयङक कुमारलाई क्याच थमाएकार रिजाली प्लयेर अफ द फाइनल भए । टिमका लागि वासिरले १८ बलमा २ चौकासहित १८ रन र सुमित श्रेष्ठले ८ बलमा ३ चौकासहित अविजित १३ रनको योगदान गरे । आर्मीले अतिरिक्त १७ रन पाएको थियो । बलिङमा विराटनगरका एमडी इजार, मयाङक कुमार, प्रशान्त कुमार र रवि शर्माले समान १/१ विकेट झारे ।पहिले ब्याटिङ गरेको घरेलु टोली आर्मीको उत्कृष्ट बलिङ र फिल्डीङसामु निरीह देखिँदै १७.२ बलमा अलआउट हुँदै १ सय १० रनमा सीमित भयो । विराटनगरले शनिबार विभागीय टोली नेपाल पुलिससामु १ सय ९१ रनको लक्ष्य प्रस्तुत गर्दा ३ रनको रोमाञ्चक जित निकाल्दै फाइनल यात्रा गरेको यियो ।विराटनगरका लागि कुमार राजनिसले ३३ बलमा २ छक्का र ७ चौका हिर्काउँदै अर्धशतकीय इङनिङ खेले । अनुभव श्रीवास्तले १४ बलमा ११ रनको योगदान गर्दा अरु कुनै पनि ब्याटरले दोहोरो अंक जोड्न सकेनन् । बलिङमा आर्मीका बिक्रम शोवले ४ ओभरमा २२ रन खर्चेर ३ विकेट लिए । हरि चौहान र सुमित श्रेष्ठ र आकाश चन्दले समान २/२ विकेट लिए ।प्रतियोगिताको उत्कृष्ट ब्याटरमा एनबी ग्रुप डडेलधुराका दिपक बोहोरा घोषित भए । उनले खेल अवधिभरि १ सय १५ रन बनाएका थिए । त्यस्तै प्लेयर अफ सिरीज दिल्ली युनाइटेटका साकेट केडिया भए । ३ खेलमा १ सय ५ रन बनाउँदै ४ विकेट लिएका केडियाले ५० हजार मूल्य बराबरको क्रिकेट किड पाए । बेस्ट बलरमा आर्मीका जितेन्द्र मुखिया घोषित भए ।विजयी टिम र उत्कृष्ट खेलाडीलाई नेपाल क्रिकेट संघका अध्यक्ष चतुरबहादुर चन्द, वरिष्ठ सल्लाहकार नरेश श्रेष्ठ, नेपाल खेलकुद महासंघ केन्द्रीय सचिव विप्लप घोष लगायतले पुरस्कार वितरण गरेका थिए । विराटनगर जुट मिलको खेल मैदानमा चैत २७ देखि जारी प्रतियोगितामा तीन विभागीय टोली र दुई भारतीय टिमसहित ८ टिमको सहभागिता थियो ।